stanford-oval/wikipedia huggingface dataset:
Risto Pellinen

| Risto Pellinen> Henkilötiedot |
| --- | --- |
Syntynyt: 21. tammikuuta 1944 Helsinki (ikä 80)
Kansalaisuus:  Suomi
Ammatti:  avaruustutkimuksen johtaja, professori
Koulutus ja ura
Tutkinnot:  Helsingin yliopisto
Instituutti:  Ilmatieteen laitos
Risto Pellinen (s. 21. tammikuuta 1944 Helsinki) on Ilmatieteen laitoksen avaruustutkimuksen emeritusprofessori ja eräs Suomen avaruustoiminnan pioneereista.
Pellinen kirjoitti ylioppilaaksi vuonna 1962 Alppilan yhteislyseosta ja valmistui filosofian kandidaatiksi Helsingin yliopistosta 1966. Hän väitteli tohtoriksi vuonna 1979. Pellinen toimi Ilmatieteen laitoksen ylimeteorologina vuodet 1972-1985. Hän oli Ilmatieteen laitoksen tutkimusprofessori vuosina 1989–1991, Geofysiikan osaston osastopäällikkö ja professori 1991–1995, sekä avaruustutkimuksen johtaja ja professori 1996–2003, kunnes siirtyi eläkkeelle. Pellinen on toiminut Suomen avaruustekniikan yhteisprojekteissa sekä Neuvostoliiton, Venäjän, Euroopan avaruusjärjestön että Yhdysvaltain suuntiin. Hän toimi ESAn tiedeohjelmakomitean puheenjohtajana. Hän on saanut monia tunnustuksia, kuten keväällä 2013 Geofysiikan seuran Palmén-mitalin ansiokkaasta työstään avaruusgeofysiikan alalla.
Pellinen on naimisissa Laura Apiolan kanssa ja perheessä on kolme poikaa.
Robert Bernardis

| Robert Bernardis> Henkilötiedot |
| --- | --- |
Syntynyt: 7. elokuuta 1908  Innsbruck, Itävalta
Kuollut: 8. elokuuta 1944 (36 vuotta)  Plötzenseen vankila, Berliini, Saksa
Sotilashenkilö
Palvelusmaa(t):   Itävalta  Saksa
Taistelut ja sodat:  Toinen maailmansota
Sotilasarvo:  Everstiluutnantti
Joukko-osasto:   Heer
Robert Bernardis (7. elokuuta 1908 Innsbruck – 8. elokuuta 1944 Plötzenseen vankila, Berliini) oli itävaltalainen upseeri, joka osallistui toiseen maailmansotaan Saksan armeijassa. Hän oli mukana myös Adolf Hitleriä ja natsihallintoa vastaan suunnatussa heinäkuun 20. päivän salaliitossa.
Sotakorkeakoulun jälkeen luutnantti Bernardis aloitti sotilasuransa Linzissä. Hän hyväksyi uuden hallinnon varauksella, kun Itävalta liitettiin Saksaan 1938. Kuitenkin toisen maailmansodan alettua Bernardis muutti mielensä todistettuaan saksalaisten julmuuksia valloitetuilla alueilla. Bernardis siirrettiin yleisesikuntaan toukokuussa 1942. Hänestä tuli yksi vastarintaliikkeen jäsenistä.
Eversti Claus von Stauffenberg yritti surmata Hitlerin räjäyttämällä pommin Hitlerin päämajassa Sudenpesässä 20. heinäkuuta 1944. Tietämättä Hitlerin jääneen eloon Bernardis antoi ensimmäiset käskynsä yrittääkseen saada vallankaappauksen liikkeelle. Salaliitto kuitenkin epäonnistui ja siihen osallistuneet pidätettiin. Bernardis tuomittiin nopeasti kuolemaan kansantuomioistuimessa. Hänet hirtettiin monien muiden tovereidensa lailla teräsvaijerilla Plötzenseen vankilassa elokuussa 1944. Teloitukset filmattiin Hitlerin käskystä hänen katseltavakseen.
Myös Bernardisin perhe vietiin kostoksi keskitysleirille, josta he kuitenkin selvisivät hengissä.
Rizza Islam

Ronnie Steven ”Rizza” Islam (s. 1990 Compton, Kalifornia) on yhdysvaltalainen rokotevastainen aktivisti. Center for Countering Digital Hate kertoi vuonna 2021 raportissaan, että Facebookissa ja Twitterissä levinneestä rokotevastaisesta materiaalista 65 % oli Islamin ja yhdentoista muun henkilön tuottamaa.
Islam kävi jo lapsena Nation of Islamin paikallisessa moskeijassa. Teini-ikäisenä hän työskenteli skientologian piirissä vanhempineen, jotka perustivat skientologien tukeman World Literacy Crusade -järjestön. Vuonna 2015 Islam joutui äitinsä ja joidenkin sisarustensa kanssa pidätetyksi petoksista epäiltynä. Samoihin aikoihin hän palasi Nation of Islamin aktiiviseksi jäseneksi ja nousi järjestössä merkittävään asemaan Tony Muhammadin avulla. Islam tapasi vuosina 2015–2016 moneen otteeseen Louis Farrakhanin rokotevastaisessa aktivismissa ja kilpailevien katujengien välisen rauhan edistämisessä tehtävän yhteistyön merkeissä. Islam oli yksi Nation of Islamin ja muiden rokotevastaisen toimijoiden, kuten Robert F. Kennedy Jr.:n yhteistyön alullepanijoista. Kennedy tutustui Tony Muhammadiin ja Louis Farrakhaniin Islamin välityksellä vuonna 2015.
Islam on toiminut National of Islamin lisäksi sen puolisotilaallisessa siivessä Fruit of Islamissa. Hän on pitänyt juutalaisia mediaa ja Hollywoodia hallitsevina. Hän on pitänyt hallituksen luomia kemikaaleja homoseksuaalisuuden yleisyyttä lisäävinä ja miehiä naisellistavina. Islamin mukaan Bill Gates oli koronapandemian taustalla. Islam väitti parantaneensa koronavirusinfektion erityisruokavaliolla. Hänen mukaansa rokotteet aiheuttavat autismia ja mRNA-pohjaiset rokotteet muuttavat ihmisen DNA:ta.
Raiden (Metal Gear)

| Raiden> 雷電 |
| --- | --- |
 Raiden Yoji Shinkawan kuvittamana
Pelisarja:  Metal Gear
Ensimmäinen peli:  Metal Gear Solid 2: Sons of Liberty
Luoja:  Hideo Kojima
Suunnittelija:  Yoji Shinkawa
Ääninäyttelijä  (englanti):  Quinton Flynn
Ääninäyttelijä (japani):  Kenyu Horiuchi
Lisää peliartikkeleitavideopelien teemasivulla
Raiden (jap. 雷電), oikea nimi Jack (ジャック, Jakku), on kuvitteellinen hahmo Konamin Metal Gear -videopelisarjassa, jossa hän on yksi päähenkilöistä. Hahmon on luonut Hideo Kojima ja suunnitellut Yoji Shinkawa. Raiden esiteltiin pelaajahahmona Metal Gear Solid 2: Sons of Libertyssä, jossa hän osallistuu ensimmäiseen tehtäväänsä yhdysvaltalaisen FOXHOUND-erikoisyksikön jäsenenä. Vaikka hän vaikuttaa tulokkaalta hänen paljastetaan olevan entinen liberialainen lapsisotilas. Raiden esiintyy sivuhahmona Metal Gear Solid 4: Guns of the Patriotsissa ja palaa päähahmona pelissä Metal Gear Rising: Revengeance, joissa käsitellään hänen menneisyyttään ja nykyistä elämäänsä sotilaana.
Hahmon ääninäyttelijänä toimii pelien japaninkielisessä versiossa Kenyuu Horiuchi ja englanninkielisessä versiossa Quinton Flynn.
Henkilöhistoria > Varhainen elämä

Raidenin oikea etunimi on Jack, ja hän on kotoisin Liberiasta. Lapsena hänet adoptoi Solidus Snake, joka oli Jackin tietämättä tappanut hänen vanhempansa. Kuusivuotiaana Jackista tuli Solidus Snaken yksityisarmeijassa palvellut lapsisotilas, ja hän sai kyvykkyytensä ansiosta lempinimen ”Jack the Ripper” eli ”Viiltäjä-Jack”. Hän osallistui useisiin konflikteihin Afrikassa, muiden muassa Liberian sisällissotaan vuosina 1989–1996. Aikuistuttuaan hän kuitenkin lähti Yhdysvaltoihin ja liittyi sen asevoimiin. Hän suoritti menestyksekkäästi satoja virtuaalitodellisuuteen sijoittuvia taistelutehtäviä, jotka pohjautuivat muiden muassa Shadow Moses -saaren tapahtumiin vuodelta 2005.
Henkilöhistoria > Big Shell

Vuodelle 2009 sijoittuvassa Metal Gear Solid 2: Sons of Libertyssä Jack on FOXHOUND-erikoisyksikön uusin agentti, ja hän saa tehtäväkseen tunkeutua New Yorkin edustalle rakennettuun Big Shell -vedenpuhdistuslaitokseen. Hänen tavoitteenaan on pelastaa Sons of Liberty -terroristijärjestön ottamat panttivangit, mukaan lukien Yhdysvaltain presidentti James Johnson. Häntä avustavat joukkoa johtava eversti, tyttöystävä Rosemary, SEAL-sotilas Iroquois Pliskin (joka sittemmin paljastui Solid Snakeksi) sekä räjähdeasiantuntija Peter Stillman.
Aluksi Jackin koodinimi on ”Snake”, mutta se vaihdetaan nopeasti ”Raideniksi”. Raiden onnistuu päihittämään Sons of Libertyyn kuuluneen Dead Cell -yksikön jäseniä, mutta epäonnistuu yrityksessään pelastaa presidentti, sillä Revolver Ocelot tappaa tämän. Tehtävän aikana Raidenille kuitenkin paljastuu, että Big Shellin alapuolella sijaitsee vedenalainen Arsenal Gear -linnoitus, jonka on rakentanut Yhdysvaltain hallitusta kontrolloiva salaseura, Patriootit. Arsenal Gearin lamautettuaan Raidenille selviää, että koko Big Shell -tapaus oli ainoastaan osa Patrioottien suunnitelmaa. FOXHOUND oli lakkautettu vuosikausia sitten, ja ”eversti” olikin pelkkä Patrioottien kehittämä tekoäly.
Tapauksen loppuhuipennuksessa Raiden joutuu kaksintaisteluun Solidus Snakeä vastaan. Hän surmaa entisen kasvatti-isänsä, ja kohtaa Rosemaryn Manhattanilla.
Muita esiintymisiä

Raiden ei esiinny Metal Gear Solid 3: Snake Eaterissä, mutta kyseisessä pelissä kohdataan neuvostoliittolainen majuri Ivan Raidenovitš Raikov, joka itse asiassa on eräänlainen parodia Raidenista. Raikov muistuttaa ulkonäoltään suuresti Raidenia. Raikov on todennäköisesti homoseksuaalinen, sillä muutamissa pelin kohtauksissa hänellä vihjataan olevan rakkaussuhde eversti Jevgeni Borisovitš Volginiin. Raikovin toinen nimi on venäläisen nimeämisperinteen mukaisesti patronyymi, joka tarkoittaa Raidenin poikaa. Nimi on myös mahdollisesti sanaleikki japaninkielen lauseesta ”Raiden-no-bitch”, "Salaman ämmä", viitaten hänen suhteeseensa eversti Volginin kanssa, joka tunnetaan myös nimityksellä "Salama". Hahmon ääninäyttelijä on pelin japaninkielisessä versiossa Kenyuu Horiuchi ja englanninkielisessä versiossa Charlie Schlatter.
Snake Eaterin päivitetty versio, Metal Gear Solid 3: Subsistence, sisältää humoristisen lyhytelokuvan Metal Gear Raiden: Snake Eraser, jossa Raiden matkustaa ajassa menneisyyteen aikeinaan tappaa Naked Snake. Raidenin suunnitelmana on tällä tavoin estää Solid Snaken syntymä, sillä ilman Snakeä hän voisi olla Metal Gear Solid 4: Guns of the Patriotsin päähenkilö. Eräässä kohtauksessa Raiden kohtaa eversti Volginin, joka erehtyy luulemaan häntä Raikoviksi.
Raiden tulee tiettävästi esiintymään Metal Gear Solid 4: Guns of the Patriotsissa. 8. toukokuuta 2006 Konami esitteli E3-messutapahtumassa 15-minuuttisen trailerin, jonka päätöskohtauksessa Raiden taistelee Metal Gear Gekkōja vastaan. Trailerissa Raiden on pukeutunut hiekanruskeaan ninjapukuun, joka muistuttaa Gray Foxin ja Mr. X:n pukuja edellisistä Metal Gear -peleistä. Traileri päättyi lauseeseen ”Raiden's Return!” eli ”Raidenin paluu!”
Raiden esiintyy Metal Gear Solid: Portable Ops Plus -pelissä yhtenä uusista moninpelihahmoista.
Raiden on päähahmo pelissä Metal Gear Rising: Revengeance.
Richmondin piirikunta (Virginia)

Richmondin piirikunta (engl. Richmond County) on Yhdysvaltojen Virginian osavaltiossa sijaitseva piirikunta. Sen väkiluku oli 9 023 vuonna 2019. Piirikunnan hallintokeskus on Warsawin kunta. Piirikunta perustettiin vuonna 1692.
Aiheesta muualla

Kuvia tai muita tiedostoja aiheesta Richmondin piirikunta (Virginia) Wikimedia Commonsissa
Richmond Trophy 1950

|  Richmond Trophy 1950  |
| --- | --- |
Päivämäärä:  10. huhtikuuta 1950
Sijainti:  West Sussex (rata Goodwood Circuit)
Ratatyyppi:  Kilparata
Radan pituus:  3,788 km
Kilpailun pituus:  11 kierrosta, 41,67 km
Paalupaikka
Kuljettaja:   Cuth Harrison   (ERA)
Palkintokoroke
Voittaja:   Reg Parnell   (Maserati)
Toinen:   Emmanuel de Graffenried   (Maserati)
Kolmas:   Brian Shawe-Taylor   (ERA)
Nopein kierros
Kuljettaja:   Reg Parnell   (Talbot-Lago)
Kierrosaika:  1,46
Richmond Trophy 1950 oli Englannissa Goodwoodin radalla 10. huhtikuuta 1950 järjestetty Formula 1 -sarjan ulkopuolinen Grand Prix. Kilpailun voitti Reg Parnell Maseratillaan.
Tulokset > Kilpailu

| Sija | Nro | Kuljettaja | Valmistaja | Kierrokset | Aika/keskeytys | Aika-ajo | Pisteet |
| --- | --- | --- | --- | --- | --- | --- | --- |
| 1. | 22 |  Reg Parnell |  Maserati | 11 | 20.14,4 | 3. |   |
| 2. | 20 |  Toulo de Graffenried |  Maserati | 11 | +46,0 | 13. |   |
| 3. | 29 |  Brian Shawe-Taylor |  ERA | 11 |   | 7. |   |
| 4. | 28 |  Cuth Harrison |  ERA | 11 |   | 1. |   |
| 5. | 25 |  Graham Whitehead |  ERA | 11 |   | 2. |   |
| 6. | 5 |  George Abecassis |  HWM-Alta |   |   | 12. |   |
| 7. | 32 |  Colin Murray |  Maserati |   |   | 8. |   |
| 8. | 31 |  Philip Fotheringham-Parker |  Maserati |   |   | 6. |   |
| 9. | 33 |  Gordon Watson |  Alta |   |   | 10. |   |
| Kesk. | 21 |  Prinssi Bira |  Maserati | 4 | Huono näkyvyys | 9. |   |
| Kesk. | 24 |  Peter Whitehead |  Ferrari | 0 |   | 5. |   |
Richard Thorp

| Richard Thorp> Henkilötiedot |
| --- | --- |
Syntynyt: 2. tammikuuta 1932 Purley, Surrey, Yhdistynyt kuningaskunta
Kuollut: 22. toukokuuta 2013 (81 vuotta) Shrewsbury, Shropshire, Yhdistynyt kuningaskunta
Ammatti:  näyttelijä
Puoliso:  Maureen Moore (1960–?) Lynn Mellish (1968–?) Noola Delany (1980–97)
Lapset:  4
Näyttelijä
Aktiivisena:  1949–2013
Merkittävät roolit:  Alan Turner (Emmerdale)
Aiheesta muualla
IMDb 
Richard Stanley Thorp (2. tammikuuta 1932 Purley, Surrey – 22. toukokuuta 2013 Shrewsbury, Shropshire) oli englantilainen näyttelijä. Hänet tunnetaan parhaiten Alan Turnerin roolista saippuasarjassa Emmerdale, jossa hän näytteli vuodesta 1982 vuoteen 2013 eli kuolemaansa saakka.
Nuoruus

Thorp syntyi Purleyssa, Surreyssa vuonna 1932. Hänen isänsä omisti Lily & Skinner -nimisen kenkäkaupan. Thorp oli jo nuorena kiinnostunut näyttelemisestä, mutta työskenteli ensin isänsä yrityksessä mainostekstien kirjoittajana. Thorp esiintyi satunnaisesti amatööridraamoissa, ja saatuaan potkut isänsä yrityksestä hän aloitti opinnot Guildhall School of Music and Dramassa.
Ura

Thorp työskenteli ensin teatterissa, mutta teki läpimurtonsa vuonna 1955 sotaelokuvassa The Dam Busters, jossa hän esitti majuri Henry Maudslayta. Vuonna 1960 hän esiintyi sairaalasarjassa Emergency – Ward 10. Sarjan kuvauksissa hän tapasi tulevan vaimonsa, näyttelijä Maureen Mooren. 1960-luvun alussa Thorp omisti viiniyrityksen, jota hän pyöritti näyttelijäntöidensä ohella.
1960- ja 1970-luvulla Thorp esiintyi pienissä rooleissa draamasarjoissa Danger Man ja Me kostajat sekä komediasarjassa ...And Mother Makes Three. Vuosina 1973–1975 Thorp esiintyi satunnaisesti merimies Doug Randallin roolissa saippuasarjassa Crossroads. Thorp esiintyi teatterissa vain harvoin, koska hän kärsi pahasta ramppikuumeesta.
Vuonna 1982 Thorp aloitti Alan Turnerin roolissa saippusarjassa Emmerdale. Thorpin hahmo Alan oli alun perin viinaan ja naisiin menevä johtaja, mutta rauhoittui vuosien myötä. Thorp esiintyi sarjassa 31 vuoden ajan kuolemaansa saakka, ja oli kuollessaan sarjan pitkäaikaisin näyttelijä.
Yksityiselämä

Thorp oli naimisissa kolmesti. Ensimmäisestä liitosta näyttelijä Maureen Mooren kanssa hän sai kaksi poikaa. Erottuaan Mooresta Thorp oli naimisissa ensin Lynn Mellishin ja myöhemmin Noola Delanyn kanssa. Kummastakin liitosta syntyi yksi tytär. Thorp oli aktiivinen moottoripyöräharrastaja.
Viimeisinä vuosinaan Thorp kärsi terveysongelmista ja esiintyi Emmerdalessa vain harvoin. Vuonna 1994 hän sai sydänkohtauksen ja vuonna 2009 hän joutui polvileikkaukseen. Thorp kuoli 81-vuotiaana Shrewsburyssa 22. toukokuuta 2013.
Risto Saanila

Risto Armas Rolf Saanila (s. 13. heinäkuuta 1937 Helsinki) on suomalainen näyttelijä. Hän oli kiinnitettynä Lahden kaupunginteatteriin 1958–1963 sekä edelleen vuodesta 1985 ja välillä Turun kaupunginteatteriin 1963–1985, josta ajasta hän oli johtajana 1978–1981. Hänen näyttelijätekniikkaansa pidetään hallittuna hänen esittäessään erityyppisiä luonnerooleja. Hänen roolejaan ovat olleet Jussi (Täällä Pohjantähden alla), Gauguin (Van Gogh ja postinkantaja), Robespierre (Danton), Lidman (Gertrud) ja Trigorin (Lokki). Hän on näytellyt myös elokuvissa, kuten Sotapojan heilat (1958) ja Jäähyväiset ilman kyyneleitä (2000) sekä monissa televisioelokuvissa.
Robert Delaunay

Robert Delaunay
Robert Delaunay (12. huhtikuuta 1885 – 25. lokakuuta 1941) oli ranskalainen taidemaalari. Hän lukeutui orfismi-nimisen tyylisuuntauksen merkkinimiin, mutta kuului myös saksalaiseen Der Blaue Reiter -taiteilijaryhmään.
Delaunay oli naimisissa taidemaalari Sonia Delaunayn kanssa. Parin poika oli jazzpersoona Charles Delaunay. Perhe asui ensimmäisen maailmansodan vuosina Iberian niemimaalla.
Delaunay kuoli Montpellier’ssa 56-vuotiaana. Hänen maalauksiaan on edelleen nähtävillä julkisissa kokoelmissa eri puolilla maailmaa.
Ribbing

Ribbing-suvun vaakuna
Ribbing on  vanha ruotsalainen aatelissuku, joka on introdusoitu Ruotsin ritarihuoneelle numerolla 15, vapaaherrallisina haaroina Ribbing af Zernava (nr. 40), Ribbing af Koberg (nr. 216) sekä kreivillisenä haarana (nr.98)
Risto Saarman

Risto Saarman (s. 25. tammikuuta 1956, Jyväskylä) on suomalainen tenori ja laulunopettaja.
Saarman on valmistunut Sibelius-Akatemiasta ja kerännyt kokemusta monissa laulukilpailuissa (muun muassa Lappeenrannan valtakunnalliset laulukilpailut, 2. sija 1984). Risto Saarman oli kiinnitettynä Suomen Kansallisoopperaan vuosina 1979–1999. Hän on esiintynyt yhdeksässä Euroopan maassa, Suomen kaikkien ammattisinfoniaorkestereiden solistina ja lukuisilla musiikkijuhlilla, kuten Savonlinnan Oopperajuhlilla.
Risto Saarman on toiminut Lahden Konservatorion laulun lehtorina vuodesta 1996 lähtien.
Hänen veljensä Jari Saarman sekä Jukka Saarman ovat myös oopperalaulajia.
Ribbentrop (täsmennyssivu)

Ribbentrop voi tarkoittaa ainakin seuraavia:
Joachim von Ribbentrop (1893–1946), natsi-Saksan ulkoministeri (1938–1945)
Rudolf von Ribbentrop (1921–2019), saksalainen SS-mies, Joachim von Ribbentropin poika
Molotov–Ribbentrop-sopimus, Natsi-Saksan ja Neuvostoliiton vuonna 1939 solmima hyökkäämättömyyssopimus
Ryti–Ribbentrop-sopimus, Suomen presidentti Risto Rytin vuonna 1944 Saksalle antama epävirallinen vakuutus sodan jatkamisesta
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Ribbentrop”, voi hakea sivunnimihaulla, laajalla sivunnimihaulla tai tekstihaulla.
Pyroklastinen virta

Pyroklastinen virta vyöryy alas pitkin Mayonin tulivuoren rinteitä Filippiineillä 1984
Pyroklastisia virtoja Fuegon rinteillä.
Pyroklastinen virta tai pyroklastinen virtaus tai pyroklastinen tuhkapilvi (myös ransk. nuée ardente, ’hehkuva pilvi’) on kuuman vulkaanisen aineksen ja kaasujen seos, joka liikkuu nopeasti purkautuneen tulivuoren rinnettä alas. Se koostuu sekä karkeasta materiaalista että tuhkasta. Virtauksen nopeus voi olla 160 kilometriä tunnissa. Tällainen virtaus tuhoaa, hautaa tai vie mukanaan lähes kaiken, ja jo pienikin virtaus voi tuhota rakennuksia, metsiä ja viljelysmaita. Pyroklastisia virtauksia pidetään yhtenä  suurimmista tulivuorten aiheuttamista uhkista – juuri tällainen virta hautasi esimerkiksi Pompeijin kaupungin alleen.
Muodostuminen ja ominaisuudet

Pyroklastinen virta on kuumien kappaleiden ja kaasujen sekä ilman seos, joka liikkuu nopeasti ruskean harmaana pilvenä maanpinnan tasossa. Pilven vulkaanisten kaasujen lämpötila voi kohota 700 asteeseen, ja sen nopeus on usein yli 100 kilometriä tunnissa ja jopa 160 kilometriä tunnissa. Virran nopeus on osittain leijutuksena eli fluidisaationa tunnetun ilmiön seurausta. Sen takia virta etenee nestemäisenä massana. Kuumat räjähtävät kaasut pitävät pienimmät partikkelit suspensiossa, minkä seurauksena suuremmat esineet käytännössä kelluvat seoksen mukana.
Pyroklastinen virta on usein kaksiosainen, sillä lähempänä maanpintaa tyvivirta koostuu lähinnä karkeasta materiaalista ja sen päällä oleva virtaus liikkuu tuhkapilvenä. Tuhka voi pyroklastisen virran seurauksena levitä laajalle alueelle tulivuoren alarinteille.
Pyroklastinen virta voi syntyä kolmella eri tavalla. Yleisesti virtaus voi muodostua, kun laavaa, tuhkaa ja kaasuja sisältävä purkauspilvi menettää liike-energiansa ja romahtaa takaisin maanpinnalle. Romahtamiseen vaikuttaa se, että ilmakehään kohoava purkauspilvi alkaa viiletä, jolloin siitä tulee myös tiheämpää eikä se enää säilytä ylöspäin suuntautuvaa liikettänsä. Toisekseen purkausmateriaali voi jossain tapauksessa lähteä virtaamaan myös suoraan alas rinnettä, ja kolmanneksi pyroklastinen virtaus voi syntyä laavakupolin romahduksesta.
Nimitys ja tyypit

Pyroklastisia virtoja ja vastaavia ilmiöitä koskeva nimistö on hiukan epäselvää, sillä vaarallista tapahtumaa päästään vain harvoin tutkimaan. Virtauksien luonne selviääkin usein vasta kerrostumista eikä suorien havaintojen kautta. Ignimbriittikerrostumaksi kutsutaan hohkakivivirtauksen aiheuttamaa paksua muodostumaa. Siinä on erikokoisia palasia huokoista vulkaanista lasia. Hohkakivivirtauksia syntyy erityisesti purkauspilvien romahtaessa. Kalderan romahduksesta seuranneet virrat voivat olla massiivisia. Tavanomainen hohkakivivirta etenee purkauspaikalta muutamien tai muutamien kymmenien kilometrien päähän, mutta esimerkiksi Toban purkaus 74 000 jätti jälkeensä yli 2 000 kuutiokilometrin suuruisen ignimbriittikerrostuman.
Nuée ardente eli ’hehkuva pilvi’ jättää jälkeensä tiheämpää ainetta kuin ignimbriitit. Ranskalainen geologi Alfred Lacroix antoi Mont Peléen vuoden 1902 purkauksessa syntyneelle pyroklastiselle virralle nimen nuée ardente. Se syntyi, kun tulivuoren huipun laavakupoli romahti räjähtäen.
Nuée ardentien nopeus ei ole aivan yhtä suuri kuin hohkakivivirtauksien. Osittain tämä johtuu siitä, että hohkakivivirtaukset eivät ole niin tiheitä. Lisäksi hohkakivivirroilla on usein enemmän liike-energiaa, sillä ne voivat alkaa useiden kilometrien korkeudessa romahtavasta tuhkapilvestä. Mitä korkeammalta pilvi romahtaa, sitä enemmän sillä on liike-energiaa ja sitä kauemmaksi sillä on mahdollisuus edetä.
Pyroklastikseksi hyöyksi sanotaan sellaista ilmiötä, jossa virtauksen tiheys on varsin pieni. Hyökykerrostuma on ohut tuhkasta muodostunut tuffikerros.
Uhat

Pyroklastisen virtauksen mukana liikkuu materiaalia lohkareista hienoon hiekkaan. Materiaali voi virtauksen mukana kaataa, tuhota, haudata tai viedä mukanaan lähes kaiken sen tielle osuvan. Samalla kuumat kivet ja kaasut sytyttävät tulipaloja sekä sulattavat lunta ja jäätä. Pyroklastiset virtaukset kulkevat usein laaksoja ja muita matalalla olevia alueita pitkin, ja ne voivat peittää alueet paksun kivikerroksen alle. Pyroklastista materiaalia voi olla jopa 200 metrin syvyydeltä. Jopa varsin pieni virtaus voi tuhota rakennuksia, metsiä ja viljelysmaita.
Pyroklastisia virtauksia pidetään tulivuorenpurkauksen tappavimpiin kuuluvana ilmiönä. Sellaisen seurauksena voi kuolla tuhansia ihmisiä. Uhrit kuolevat yleensä kuumuuden aiheuttamaan šokkiin, asfyksiaan, keuhkojen lämpövammoihin tai palovammoihin. Virtauksista selviytyneilläkin on usein vakavia hengitystievaurioita ja palovammoja. Pyroklastisen virtauksen aiheuttama tuho tapahtui esimerkiksi ensimmäisellä vuosisadalla, kun Vesuviuksesta tullut virtaus hautasi alleen Pompeijin ja Herculaneumin kaupungit. Mont Peléen vaatimaton purkaus vuonna 1902 aiheutti puolestaan noin 160 kilometriä tunnissa liikkuneen virtauksen, joka tappoi Martiniquen saarella muutamissa minuuteissa noin 29 000 ihmistä.
Pyroklastiset virtaukset voivat aiheuttaa myös välillisiä hasardeja, erityisesti tulvimista ja lahareita. Lumen ja jään sulaminen sekä rapautuvan aineksen seos voi synnyttää äkkitulvan. Tulva voi syntyä myös, kun virtauksessa liikkuva aines tukkii uomia.
Aiheesta muualla

Kuvia tai muita tiedostoja aiheesta pyroklastinen virta Wikimedia Commonsissa
Pyroclastic Flows: The Hazard (VolFilm) (englanniksi) (youtube.com)
Dome collapse and pyroclastic flow at Unzen Volcano (kuvattu 3.6.1991, lienee tunnetuin vuosien 1990-95 Heisei-purkauksen toistuvista pyroklastisia purkauksista) (englanniksi) (youtube.com)
Jokilaaksoa ennen ja jälkeen Pinatubon purkausta. Jälkimmäisessä kuvassa laakso on peittynyt pyroklastisen materiaaliin.
Rommikola

Rommikola on alkoholipitoinen juomasekoitus, joka valmistetaan sekoittamalla rommia ja kolajuomaa halutussa suhteessa toisiinsa yleensä jääpalojen ja sitruunan- tai limetinviipaleen kera.
Toinen rommiin ja kolajuomaan perustuva drinkki on Cuba Libre, joka sisältää myös limettimehua.